ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1822/96 υποβολή: Josι Apolinαrio (PSE) προς την Επιτροπή (5 Iουλίου 1996)

Θέμα: Ενημέρωση σχετικά με το ΠΠΠ 3

Ζητώ από την Επιτροπή να παρουσιάσει συνοπτικό πίνακα για κάθε κράτος μέλος, επισημαίνοντας τους στόχους της μείωσης των αλιευτικών σκαφών του ΠΠΠ ΙΙΙ, ανά έτος και συνολικά, ούτως ώστε να καταστεί σαφές ποια είναι η μείωση που εφαρμόζεται σε κάθε κράτος μέλος (αριθμός σκαφών, KOX και ικανότητα αλίευσης).

Απάντηση της κ. Bonino εξ ονόματος της Επιτροπής (25 Ιουλίου 1996)

Το Αξιότιμο Μέλος του Κοινοβουλίου μπορεί να ανατρέξει στις ετήσιες εκθέσεις του Κοινοβουλίου για την προώθηση των πολυετών προγραμμάτων προσανατολισμού (ΠΠΠ) όσον αφορά τους αλιευτικούς στόλους, στις οποίες η Επιτροπή περιγράφει με κάθε λεπτομέρεια την κατάσταση κάθε κράτους μέλους όσον αφορά το ΠΠΠ του. Στις εκθέσεις που έχουν ήδη δημοσιευθεί αναφέρεται η κατάσταση που επικρατεί κατά το τέλος των ετών 1993 ((COM(94) 208 τελικό. )), 1994 ((COM(95) 463 τελικό. )) και 1995 ((COM(96) 305 τελικό. ))
ΓΡΑΠΤΗ ΕΡΩΤΗΣΗ P-2029/96 υποβολή: Sir Jack Stewart-Clark (PPE) προς το (15 Iουλίου 1996)

Θέμα: Επιστροφή του φόρου σε περιπτώσεις πώλησης ιδιοκτησίας στην Ισπανία

Ο ισπανικός νόμος απαιτεί από τον ξένο που πωλεί την ιδιοκτησία του στην Ισπανία, να πληρώσει το 10% των χρημάτων στις φορολογικές αρχές. Το ποσό αυτό επιστρέφεται, κατ' αρχήν, μέσα στους επόμενους 3-6 μήνες εάν ο πωλητής αποδείξει ότι τα χρήματα δαπανήθηκαν για εργασίες συντήρησης ή άλλες παρόμοιες, οπότε τυγχάνουν έκπτωσης.

Εντούτοις, κατά κανόνα, η προθεσμία αυτή δεν τηρείται και μπορεί να περάσουν χρόνια πριν δοθεί λύση, με αποτέλεσμα επιπρόσθετο νομικό κόστος για τους ιδιοκτήτες στην Ισπανία.

Ποιά μέτρα σκοπεύει να λάβει η Ισπανική Κυβέρνηση για να διορθώσει αυτήν την απαράδεκτη κατάσταση;

Απάντηση (10 Οκτωβρίου 1996)

Το Συμβούλιο δεν είναι αρμόδιο να απαντήσει στην ερώτηση του αξιότιμου κ. βουλευτή 7 θα ήταν καλύτερα να τεθεί στις αρχές του αφορώμενου κράτους μέλους.
ΓΡΑΠΤΗ ΕΡΩΤΗΣΗ E-1637/96 υποβολή: Glenys Kinnock (PSE) προς την Επιτροπή (24 Ιουνίου 1996)

Θέμα: Κοινοτικό πρόγραμμα πρωτοβουλίας για τις πόλεις

Πότε αναμένει η Επιτροπή ότι θα αρχίσουν τα βρετανικά προγράμματα για τις πόλεις και ποιές θα είναι οι επιπτώσεις μιας καθυστερημένης έναρξης στην αποδοτικότητα των προγραμμάτων και στην απορρόφηση των πιστώσεων;

Απάντηση της κ. Wulf-Mathies εξ ονόματος της Επιτροπής (5 Ιουλίου 1996)

Η έγκριση των προγραμμάτων «Urban» για τη Μεγάλη Βρετανία εξαρτάται από την επίτευξη συμφωνίας με τις αρχές του Ηνωμένου Βασιλείου, σχετικά με τις διοικητικές ρυθμίσεις για την εφαρμογή των εν λόγω προγραμμάτων. Η Επιτροπή ελπίζει ότι η εν λόγω συμφωνία θα επιτευχθεί σύντομα.

Η καθυστερημένη έναρξη των προγραμμάτων αυτών - η οποία οφείλεται σε ορισμένους παράγοντες - δεν αναμένεται να έχει σημαντικές επιπτώσεις στην απόδοσή τους ή στην απορρόφηση της χρηματοδότησης. Τούτο συμβαίνει για δύο λόγους.

Πρώτον, η περίοδος σχηματισμού για τα προγράμματα «Urban» διαρκεί μέχρι το τέλος του 1999 και επιτρέπει τη χορήγηση κονδυλίων από τα ευρωπαϊκά διαρθρωτικά ταμεία μέχρι το τέλος του έτους 2001. Η Επιτροπή προβλέπει ότι η χρηματοδότηση θα απορροφηθεί πλήρως μέχρι την ημερομηνία αυτή, με την προϋπόθεση, όπως συνήθως, ότι θα είναι διαθέσιμη η συμπληρωματική χρηματοδότηση από τους εταίρους στο πλαίσιο του προγράμματος.

Δεύτερον, η Επιτροπή πιστεύει ότι ο πληθυσμός που ζει στις περιοχές στόχου θα πρέπει να συμμετέχει ουσιαστικά στην εξέλιξη των τοπικών προγραμμάτων «Urban». Η διαδικασία αυτή καθώς και οι δυνατότητες που θα προκύψουν για περαιτέρω δημιουργία στις περιοχές στόχου θα επηρεάσουν θετικά την απόδοση των προγραμμάτων.
ΓΡΑΠΤΗ ΕΡΩΤΗΣΗ E-1418/96 υποβολή: Patrick Cox (ELDR) προς την Επιτροπή (6 Iουνίου 1996)

Θέμα: Το καθεστώς της ιρλανδικής γλώσσας στην ΕΕ

1. Μπορεί η Επιτροπή να εξηγήσει το καθεστώς της ιρλανδικής γλώσσας στην ΕΕ και τα θεσμικά της όργανα, καθώς και τη βάση επί της οποίας στηρίζεται το καθεστώς αυτό;

2. Σύμφωνα με τις πληροφορίες της Ευρωπαϊκής Επιτροπής, προσπάθησαν οι ιρλανδικές κυβερνήσεις μετά τις διαπραγματεύσεις για την προσχώρηση της Ιρλανδίας να βελτιώσουν το καθεστώς της ιρλανδικής γλώσσας στην ΕΕ;

3. Λαμβάνοντας υπ' όψη το ειδικό καθεστώς της ιρλανδικής γλώσσας, είναι η Επιτροπή έτοιμη, στην πολιτική πρόσληψης προσωπικού, να αναγνωρίσει τις γνώσεις της Ιρλανδικής και δύο άλλων γλωσσών εργασίας της Ένωσης ως επαρκή γλωσσικά προσόντα των υποψηφίων;

4. Λαμβάνοντας υπ' όψη το ειδικό καθεστώς της ιρλανδικής γλώσσας, υπάρχουν ορισμένες συνθήκες υπό τις οποίες η Επιτροπή θα δεχόταν τη χρήση της Ιρλανδικής ως γλώσσας εργασίας στην περίπτωση Ιρλανδών πολιτών που επιθυμούν να διεξαγάγουν τις συναλλαγές τους με την ΕΕ στην πρώτη επίσημη γλώσσα της Ιρλανδικής Δημοκρατίας;

Απάντηση του κ. Santer εξ ονόματος της Επιτροπής (29 Ιουλίου 1996)

1 & 4. Η Επιτροπή παραπέμπει το αξιότιμο μέλος του Κοινοβουλίου στις απαντήσεις που δόθηκαν στην προφορική ερώτηση Η-205/91 του κ. Landa Mendibe ((Συζητήσεις του Κοινοβουλίου 3-403 (Μάρτιος 1991). )) και στη γραπτή ερώτηση Ε-896/86 του κ. Raftery ((ΕΕ αριθ. C 82 της 30.3.1987. )).

2. Όχι.

3. Για την πρόσληψη, απαιτείται άριστη γνώση μιας από τις επίσημες γλώσσες της Κοινότητας και επαρκής γνώση μιας άλλης από τις γλώσσες αυτές.
ΓΡΑΠΤΗ ΕΡΩΤΗΣΗ P-1430/96 υποβολή: Doeke Eisma (ELDR) προς την Επιτροπή (29 Μαΐου 1996)

Θέμα: Απουσία της Επιτροπής από τη συνεδρίαση του Forum για την πανευρωπαϊκή στρατηγική βιοποικιλότητας, από 15 έως 17 Μαΐου 1996

Από 15 έως 17 Μαΐου 1996 συνεδρίασε στο Στρασβούργο το Forum για την πανευρωπαϊκή στρατηγική βιοποικιλότητας και υπαίθρου χώρας 7 στη συνεδρίαση αυτή είχαν προσκληθεί οι πενήντα πέντε ενδιαφερόμενες χώρες, η Επιτροπή, μερικές διεθνείς οργανώσεις και ΜΚΟ.

Κατά τη συνεδρίαση αυτή έγινε κατανομή των καθηκόντων που αφορούν άμεσα την πολιτική της Ευρωπαϊκής Ένωσης όσον αφορά την βιοποικιλότητα.

Μπορεί να αναφέρει η Επιτροπή γιατί, παρόλα αυτά, δεν συμμετείχε εκπρόσωπός της στη συνεδρίαση;

Μπορεί το ανωτέρω να μας οδηγήσει στο συμπέρασμα ότι η Επιτροπή δίνει περιορισμένη σημασία σε αυτή την ουσιαστική πανευρωπαϊκή πρωτοβουλία;

Απάντηση της κ. Bjerregaard εξ ονόματος της Επιτροπής (27 Ιουνίου 1996)

Η Επιτροπή φρόντισε να διαβιβαστεί στις 6 Μαΐου 1996 σχετική επιστολή στο Συμβούλιο της Ευρώπης, ζητώντας συγνώμη για την απουσία της κατά τη σύνοδο της 16ης και της 17ης Μαΐου 1996 και απευθύνοντας την παράκληση να ενημερωθεί σχετικά με την έκβαση της συνόδου αυτής.

Σύμφωνα με τις προτεραιότητες που καθορίστηκαν στον τομέα της προστασίας της φύσης, με βάση το ψήφισμα του Συμβουλίου που υιοθετήθηκε το 1995 σε συνάρτηση με τη συνδιάσκεψη της Σόφιας, η Επιτροπή είναι της γνώμης ότι το δίκτυο Natura 2000 στην Κοινότητα θα αποτελέσει το πανευρωπαϊκό οικολογικό δίκτυο η δημιουργία του οποίου έχει προβλεφθεί για την «πανευρωπαϊκή στρατηγική σε θέματα βιοποικιλότητας».

Σε συνάρτηση με τη στρατηγική αυτή, η Επιτροπή συγκεντρώνει στη φάση αυτή κατά προτεραιότητα τους διαθέσιμους πόρους της για την υλοποίηση των διατάξεων των οδηγιών 92/43/ΕΟΚ του Συμβουλίου για τη διατήρηση των φυσικών οικοτόπων καθώς και της άγριας πανίδας και χλωρίδας ((ΕΕ L 206 της 22.77.1992 )) και 79/40/ΕΟΚ περί της διατήρησεως των αγρίων πτηνών ((ΕΕ L 103 της 25.4.1979 )). Η Επιτροπή διαπιστώνει δυστυχώς ότι οι διατάξεις των δύο αυτών οδηγιών εφαρμόζονται εσφαλμένα από τη μεγάλη πλειοψηφία των κρατών μελών της. Η Επιτροπή χρησιμοποιεί συγκεντρωτικά κατά προτεραιότητα τους πόρους της για την συγκεκριμένη υλοποίηση του δικτύου Natura 2000 (προπαρασκευαστικές εργασίες, δικαστικές διαδικασίες, υλοποίηση του σκέλους LIFE-φύση, ενημέρωση,....).

Στο σκέλος των εξωτερικών σχέσεων, η Επιτροπή έχει ήδη ενημερώσει το βήμα σχετικά με την πανευρωπαϊκή στρατηγική σε θέματα της βιοποικιλότητας για την πρόθεσή της να αναπτύξει στενότερη συνεργασία ιδίως με τις χώρες της Κεντρικής και Ανατολικής Ευρώπης. Για το σκοπό αυτό, η Επιτροπή θα οργανώσει μία πρώτη σύσκεψη στη Σλοβακία, κατά την οποία θα εκπροσωπηθεί.

Όπως τέλος θα ήθελε να υπενθυμίσει η Επιτροπή, εκπροσωπήθηκε και κατά την προηγούμενη σύσκεψη που οργανώθηκε στο πλαίσιο της πανευρωπαϊκής στρατηγικής για τη βιοποικιλότητα, και πραγματοποιήθηκε στη Γενεύη.
ΓΡΑΠΤΗ ΕΡΩΤΗΣΗ E-1932/96 υποβολή: Luigi Florio (UPE) προς την Επιτροπή (16 Iουλίου 1996)

Θέμα: O αριθμός των ισχυόντων κανονισμών

Πόσοι είναι οι κανονισμοί που έχουν εκδοθεί από την Επιτροπή και ισχύουν σήμερα στην ΕΕ;

Κοινή απάντηση στις γραπτές ερωτήσεις Ε-1931/96 και Ε-1932/96 του κ. Santer εξ ονόματος της Επιτροπής (29 Ιουλίου 1996)

Το Αξιότιμο Μέλος του Κοινοβουλίου θα βρει την ισχύουσα κοινοτική νομοθεσία στο ευρετήριο που δημοσιεύεται δύο φορές ετησίως από την Υπηρεσία Επίσημων Εκδόσεων των Ευρωπαϊκών Κοινοτήτων. Οι πράξεις που περιλαμβάνονται στο ευρετήριο αυτό επιλέγονται από τη βάση δεδομένων CELEX, που είναι προσιτή στο κοινό από το 1981. Το CELEX περιλαμβάνει σήμερα 1.587 ισχύουσες οδηγίες και 3.188 ισχύοντες κανονισμούς της Επιτροπής.
ΓΡΑΠΤΗ ΕΡΩΤΗΣΗ E-1444/96 υποβολή: Christine Oddy (PSE) προς την Επιτροπή (12 Iουνίου 1996)

Θέμα: Kατ' οίκον εργαζόμενοι και νομοθεσία

Σε ποίες ενέργειες προβαίνει η Επιτροπή για να υλοποιήσει τις συστάσεις από τη δημοσίευσή της με τίτλο Κοινωνική Ευρώπη - Κατ' οίκον εργασία στην Ευρωπαϊκή Ένωση, Συμπληρωματική Έκδοση 2 95;

Ειδικότερα, προτίθεται η Επιτροπή να διευρύνει την οδηγία πλαίσιο ΕΚ για να καλύπτει την κατ' οίκον εργασία;

Προτίθεται η Επιτροπή να θεσπίσει ειδική νομοθεσία η οποία να καλύπτει:

- το νομικό καθεστώς των κατ' οίκον εργαζομένων,

- τις ευθύνες των υπεργολάβων,

- ίση αμοιβή και δίκαιες απολαβές,

- την προστασία των παιδιών,

- την πρόσβαση στα επιδόματα κοινωνικής ασφαλίσεως,

- την τήρηση των διαδικασιών εφαρμογής στην πράξη;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-1441/96, E-1442/96, E-1443/96 και E-1444/96 (31 Ιουλίου 1996)

Η Επιτροπή έχει αναγνωρίσει πλήρως την ανάγκη να καταβληθούν προσπάθειες σε ευρωπαϊκό επίπεδο για τη βελτίωση των συνθηκών εργασίας και των επαγγελματικών δυνατοτήτων των κατ' οίκον εργαζομένων, συγκαταλέγοντας την κατ' οίκον εργασία στις προτεραιότητες της κοινωνικής πολιτικής στο πλαίσιο του μεσοπρόθεσμου προγράμματος κοινωνικής δράσης της Επιτροπής (1995-1997) ((COM(95) 134 τελικό ))

Με βάση τη διεθνή σύμβαση και σύσταση σχετικά με την κατ' οίκο εργασία που εγκρίθηκε πρόσφατα, η Επιτροπή επανεξετάζει την πολιτική της, λαμβάνοντας υπόψη τα κείμενα της Διεθνούς Οργάνωσης Εργασίας (ΔΟΕ). Στο πλαίσιο αυτό, το έργο του οργανισμού αυτού του ΟΗΕ θα αποτελέσει σημαντικό σημείο εκκίνησης.
ΓΡΑΠΤΗ ΕΡΩΤΗΣΗ P-1877/96 υποβολή: Joan Colom i Naval (PSE) προς την Επιτροπή (28 Iουνίου 1996)

Θέμα: Εκτέλεση των διαρθρωτικών πόρων

Τελευταία γίνεται και πάλι λόγος αν και χωρίς συγκεκριμένα στοιχεία, περί αυξήσεως των πιστώσεων για αναλήψεις υποχρεώσεων των οποίων εκκρεμεί η εκκαθάριση και αδυναμίας των κρατών μελών να απορροφήσουν την κοινοτική χρηματοδότηση, ιδίως όσον αφορά τους διαρθρωτικούς πόρους. Για να διευκρινιστεί η κατάσταση αυτή θα μπορούσε η Επιτροπή να μου παράσχει τα εξής στοιχεία;

- Το αποτέλεσμα της εκτέλεσης των διαρθρωτικών πόρων τα έτη 1994 και 1995, ανά κράτος μέλος και Ταμείο, παραθέτοντας αναλυτικά, όσον αφορά τις πιστώσεις για αναλήψεις υποχρεώσεων, τις αποκλίσεις που επισημάνθηκαν σε σχέση με τις αρχικές προβλέψεις 7

- Τις αναλήψεις υποχρεώσεων των οποίων εκκρεμεί η εκκαθάριση στο κεφάλαιο των διαρθρωτικών πόρων, με λεπτομερή αναφορά του ποσού που αντιστοιχεί σε κάθε κράτος μέλος και της περιόδου προγραμματισμού στην οποία έγινε η ανάληψη των υποχρεώσεων.

Απάντηση του κ. Liikanen εξ ονόματος της Επιτροπής (16 Σεπτεμβρίου 1996)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-1452/96 υποβολή: Christine Oddy (PSE) προς το (19 Iουνίου 1996)

Θέμα: Τέταρτη Παγκόσμια Διάσκεψη των ΗΕ για τις Γυναίκες και Ψήφισμα του Συμβουλίου Υπουργών με ημερομηνία 20.12.1995

Σε ποίες ενέργειες έχει προβεί το Συμβούλιο Υπουργών της Ευρωπαϊκής Ενώσεως για να υλοποιήσει το ψήφισμά του με ημερομηνία 20.12.1995 περί ενσωματώσεως θεμάτων φύλου στη συνεργασία για την ανάπτυξη;

Απάντηση (10 Οκτωβρίου 1996)

Στο ψήφισμα του Συμβουλίου και των Αντιπροσώπων των Κυβερνήσεων των κρατών μελών της 20ής Δεκεμβρίου 1995 για την ενσωμάτωση των θεμάτων ισότητας των φύλων στη συνεργασία για την ανάπτυξη καθορίζονται κατευθύνσεις για τη μελλοντική πολιτική της Κοινότητας και των κρατών μελών σε αυτόν τον τομέα. Συγκεκριμένα, στο ψήφισμα αναφέρονται ορισμένα μέσα και στρατηγικές που πρέπει να χρησιμοποιηθούν για την εκπλήρωση, στον τομέα της συνεργασίας για την ανάπτυξη, των πολιτικών υποχρεώσεων που αναλήφθηκαν κατά την τέταρτη παγκόσμια διάσκεψη για τις γυναίκες.

Όσον αφορά την κοινοτική βοήθεια, εναπόκειται στην Επιτροπή, η οποία την διαχειρίζεται, να δώσει συνέχεια στις πολιτικές κατευθύνσεις που χάραξε το Συμβούλιο.
ΓΡΑΠΤΗ ΕΡΩΤΗΣΗ E-1399/96 υποβολή: Bartho Pronk (PPE) προς την Επιτροπή (6 Iουνίου 1996)

Θέμα: Τα προγράμματα υπολογιστών και ο 21ος αιώνας

Σύμφωνα με εμπειρογνώμονες, τα εσωτερικά ρολόγια που χρησιμοποιούν πολλά προγράμματα υπολογιστών, δεν είναι προετοιμασμένα για την αλλαγή του αιώνα. Ως εκ τούτου, μετά την 1η Ιανουαρίου 2000, πολλά προγράμματα ενδέχεται να εμφανίσουν διαταραχές.

1. Γνωρίζει η Επιτροπή ποιό μπορεί να είναι το εύρος και η σημασία του ως άνω προβλήματος;

2. Κατά πόσο τα προγράμματα που χρησιμοποιεί η ίδια η Επιτροπή έχουν προβλεφθεί για τη μεταπήδηση στον 21ο αιώνα; Είναι σε θέση η Επιτροπή να εγγυηθεί ότι τα προγράμματά της θα εξακολουθήσουν να λειτουργούν κανονικά;

3. Κατά πόσο μπορεί η Επιτροπή να προωθήσει την ευαισθητοποίηση άλλων χρηστών σχετικά με τα προβλήματα που θα προκύψουν από ένα τέτοιο ενδεχόμενο «ωρολογιακής βόμβας» στους υπολογιστές;

4. Κρίνει η Επιτροπή ότι, στο πλαίσιο των επαφών της με τα κράτη μέλη και τις βιομηχανίες, υπάρχουν δυνατότητες εξεύρεσης λύσεων προς το πρόβλημα αυτό;

5. Έχει λάβει η Επιτροπή γνώση της επένδυσης που αναγκάσθηκε να πραγματοποιήσει η Philips στον τομέα αυτόν;

Απάντηση του κ. Bangemann εξ ονόματος της Επιτροπής (12 Ιουλίου 1996)

Η Επιτροπή γνωρίζει πράγματι αυτό το τεχνικό πρόβλημα. Από τη μεριά της, έχει λάβει ήδη όλα τα απαραίτητα μέτρα, σε συνεργασία με τους ενδιαφερόμενους βιομηχανικούς κλάδους, για να πραγματοποιηθεί η κωδικοποίηση των πληροφοριών με τρόπο που να επιτρέπει το απρόσκοπτο πέρασμα στον 21ο αιώνα.

Αυτό το ζήτημα αναφέρθηκε επίσης στο Συμβούλιο Τηλεπικοινωνιών της 27ης Ιουνίου 1996 κατά το οποίο συμφωνήθηκε να συσταθεί ομάδα, υπό την προεδρία της Επιτροπής, η οποία να αναπτύξει τον προβληματισμό και να επεξεργαστεί πιθανές λύσεις του προβλήματος.
ΓΡΑΠΤΗ ΕΡΩΤΗΣΗ E-1972/96 υποβολή: Odile Leperre-Verrier (ARE) προς την Επιτροπή (16 Ιουλίου 1996)

Θέμα: Παραγωγή μελιού στην Ευρωπαϊκή Ένωση

Μπορεί η Επιτροπή να αναφέρει σε ποιο σημείο βρίσκεται το σχέδιο τροποποίησης της οδηγίας 74/409/ΕΟΚ ((ΕΕ L 221 της 12.08.1974, σελ. 10. )) περί της παραγωγής μελιού; Θα καταστεί υποχρεωτική η αναγραφή της μνείας «μέλι εισαγωγής» στη συσκευασία του μελιού που εισάγεται από τρίτες χώρες;

Αφετέρου, παραμένει στην ημερήσια διάταξη η δημιουργία μιας ομάδας εμπειρογνωμόνων για τον προσδιορισμό των κριτηρίων ποιότητας στο μέλι και για τη διευκρίνιση των χρησιμοποιούμενων ονομασιών;

Τέλος, μπορεί η Επιτροπή να εξηγήσει γιατί η ΓΔ ΙΙΙ είναι εκείνη που διαχειρίζεται τα προβλήματα τα σχετικά με την παραγωγή μελιού και το καθεστώς του μελισσοκομικού κλάδου, αντί για τη ΓΔ IV, που είναι η υπεύθυνη για τη γεωργία γενική διέυθυνση; Δεν είναι γεωργικό προϊόν το μέλι; Δεν θα έπρεπε να αντιμετωπίζεται ως γεωργικό προϊόν;

Απάντηση του κ. Bangemann εξ ονόματος της Επιτροπής (9 Σεπτεμβρίου 1996)

Στις 17 Απριλίου 1996, η Επιτροπή ενέκρινε πρόταση τροποποίησης της οδηγίας για το μέλι ((Έγγραφο CΟΜ(95) 722. )). Η έκδοση της νέας οδηγίας θα αντικαταστήσει την οδηγία 74/409/ΕΟΚ που αφορά το εν λόγω προϊόν. Το Ευρωπαϊκό Κοινοβούλιο καλείται να γνωμοδοτήσει επ' αυτής.

Αντίθετα απ' ό,τι πιστεύει το Αξιότιμο Μέλος του Κοινοβουλίου, η πρόταση τροποποίησης δεν στοχεύει να επιλύσει - όπως δεν το πράττει άλλωστε και η υπάρχουσα οδηγία - τα προβλήματα που συνδέονται ειδικότερα με την πρωτογενή παραγωγή, ούτε με την θέση του επαγγελματία μελισσοκόμου. Η πρόταση τροποποίησης περιορίζεται σε ζητήματα που παραδοσιακά πραγματεύεται η νομοθεσία τροφίμων.

Η πρόταση δεν προβλέπει υποχρεωτική αναγραφή της ένδειξης «μέλι εισαγωγής», επιτρέπει όμως στα κράτη μέλη να προβλέπουν την αναγραφή της χώρας εισαγωγής για μέλι που εισάγεται από εκτός της Κοινότητας χώρες. Αυτό είναι σύμφωνο με το καθεστώς που προβλέπει η οδηγία 74/409/ΕΟΚ. Επιτρέπεται εντούτοις στους ενδιαφερομένους (παραγωγοί, διανομείς), ακόμη και αν δεν υπάρχει σχετική νομική υποχρέωση, να αναγράφουν στη συσκευασία την προέλευση του μελιού, εφόσον το επιθυμούν.

Δεδομένου ότι το μέλι ανήκει στα είδη διατροφής, υπόκειται στις κοινοτικές ρυθμίσεις που αφορούν τα τρόφιμα, όπως και άλλα αγροτικά προϊόντα κατά την έννοια της συνθήκης ΕΚ (ζάχαρη, κονσερβοποιημένο γάλα, μαρμελάδα και φρουτοχυμοί).
ΓΡΑΠΤΗ ΕΡΩΤΗΣΗ P-2057/96 υποβολή: Peter Skinner (PSE) προς την Επιτροπή (12 Iουλίου 1996)

Θέμα: Πρόσφατα στοιχεία για την υγεία και την ασφάλεια που σχετίζονται με τα κινητά τηλέφωνα

Μετά τα προσφάτως αποκαλυφθέντα στοιχεία που μεταδόθηκαν από τα βρετανικά μέσα μαζικής ενημέρωσης σχετικά με τον δυνητικό κίνδυνο για την υγεία και την ασφάλεια ο οποίος οφείλεται στην χρήση των κινητών τηλεφώνων, ποία μέτρα προτίθεται να λάβει η Επιτροπή υπέρ της προστασίας των εργαζομένων και των πολιτών από τους εν λόγω κινδύνους;

Θα μπορούσε μήπως το ζήτημα αυτό να συμπεριληφθεί στις πτυχές που απαριθμούνται στο κεφάλαιο «Νεοεμφανιζόμενοι Κίνδυνοι» του Προγράμματος Δράσεως της Επιτροπής για την Υγεία και την Ασφάλεια;

Απάντηση του κ. Flynn εξ ονόματος της Επιτροπής (6 Σεπτεμβρίου 1996)

Η Επιτροπή δημοσίευσε πρόσφατα έκθεση με τίτλο «Μη ιονίζουσα αντινοβολία, πηγές, έκθεση και συνέπειες στην υγεία», η οποία ανακεφαλαιώνει την υπάρχουσα βιβλιογραφία επί του θέματος καθώς επίσης τις κατευθυντήριες γραμμές και τους κανονισμούς για την προστασία από τη μη ιονίζουσα ακτινοβολία (η χρήση κινητών τηλεφώνων εξετάζεται επίσης από την έκθεση). Τα συμπεράσματα υποστηρίζουν την προσέγγιση της Επιτροπής για την προστασία των εργαζομένων όσον αφορά την πρόληψη των κινδύνων για την υγεία από τη μη ιονίζουσα ακτινοβολία.

Η πρόληψη κινδύνων που συνδέεται με τη χρήση κινητών τηλεφώνων από τους εργαζόμενους, μελετά η Επιτροπή με την υποβολή της τροποποιημένης πρότασης για οδηγία του Συμβουλίου περί των ελάχιστων απαιτήσεων για την υγεία και την ασφάλεια σχετικά με την έκθεση των εργαζομένων σε κινδύνους που προκύπτουν από φυσικούς παράγοντες ((ΕΕ αριθ. C 230, 19.8.1996. )), παράρτημα της οποίας ασχολείται με τα ηλεκτρικά και μαγνητικά πεδία. Στην ανακοίνωση της Επιτροπής για κοινοτικό πρόγραμμα που αφορά την ασφάλεια, την υγιεινή και την υγεία στην εργασία (1996-2000) ((COM(95) 282 τελικό. )), η Επιτροπή επιβεβαίωσε την πρόθεσή της να προωθήσει την έγκριση στο Συμβούλιο αυτής της πρότασης, πλην όμως μέχρι τώρα δεν έχει σημειωθεί πρόοδος σε επίπεδο Συμβουλίου.

Η Επιτροπή γνωρίζει ότι αναφορές στα μέσα μαζικής ενημέρωσης τροφοδότησαν τη συζήτηση περί των κινδύνων της υγείας από τις εκπομπές των ραδιοσυχνοτήτων. Σ' αυτό το πλαίσιο η Επιτροπή συγκρότησε ομάδα ανεξάρτητων εμπειρογνωμόνων για να μελετήσουν πρόγραμμα συνεκτικής έρευνας επί των αποτελεσμάτων της ακτινοβολίας ραδιοσυχνοτήτων στην υγεία. Αυτό το πρόγραμμα θα ολοκληρωθεί εντός του έτους.
ΓΡΑΠΤΗ ΕΡΩΤΗΣΗ E-1687/96 υποβολή: Michl Ebner (PPE) προς την Επιτροπή (24 Iουνίου 1996)

Θέμα: Επέκταση των εθελοντικών πυροσβεστικών υπηρεσιών στις χώρες της Μεσογείου

Λαμβάνοντας υπόψη το γεγονός ότι, ιδίως κατά την περίοδο των θερινών μηνών, οι μεσογειακές χώρες της Ε.Ε. πλήττονται επανειλημμένα από καταστροφικές πυρκαγιές των δασικών εκτάσεων, οι οποίες είναι δυνατόν τα τεθούν υπό έλεγχο μόνον με τεράστιες προσπάθειες και με τη βοήθεια πολλών εθελοντών.

Προτίθεται η Επιτροπή να αναφέρει εάν και κατά πόσον υποστηρίζει την επέκταση των εθελοντικών πυροσβεστικών υπηρεσιών, στις μεσογειακές χώρες, σύμφωνα με το πρότυπο του Νοτίου Τυρόλου, στην Αυστρία, και της Γερμανίας;

Απάντηση της κ. Bjerregaard εξ ονόματος της Επιτροπής (26 Ιουλίου 1996)

Στο πλαισιο των δραστηριοτήτων που έχουν αναληφθεί στον τομέα της κοινοτικής συνεργασίας για την προστασία του πολίτη, η Επιτροπή άνοιξε πρόσφατα διάλογο με τις υπηρεσίες προστασίας του πολίτη στα κράτη μέλη με θέμα την εθελοντική προσφορά υπηρεσιών, η οποία αποτελεί σημαντική συνιστώσα του συστήματος για την προστασία του πολίτη στα κράτη μέλη.

Το ζήτημα της ενθάρρυνσης για τη δημιουργία εθελοντικών πυροσβεστικών υπηρεσιών μπορεί ενδεχομένως να τεθεί σε μεταγενέστερο στάδιο.
ΓΡΑΠΤΗ ΕΡΩΤΗΣΗ E-1556/96 υποβολή: Josu Imaz San Miguel (PPE) προς την Επιτροπή (17 Iουνίου 1996)

Θέμα: Επιπτώσεις των συμφωνιών της ΕΕ με τρίτες χώρες στον τομέα της γεωργίας

Λαμβάνοντας υπόψη τις άμεσες επιπτώσεις της υπογραφής ορισμένων συμφωνιών με τρίτες χώρες στον τομέα της γεωργίας, καθώς και το γεγονός ότι, σε πολλές περιπτώσεις, το περιεχόμενο αυτών των συμφωνιών είναι ελάχιστα γνωστό, σε τί κατάσταση βρίσκονται οι διαπραγματεύσεις/σχέσεις ή οι τελευταίες συμφωνίες που συνήψε η Ευρωπαϊκή Ένωση με την Τουρκία, την Αίγυπτο, τη Νότιο Αφρική και άλλες χώρες του νότου της Ευρώπης, όσον αφορά τον αγροτικό τομέα;

Απάντηση του κ. Fischler εξ ονόματος της Επιτροπής (10 Ιουλίου 1996)

Η Κοινότητα συνήψε πρόσφατα συμφωνίες με την Τουρκία, την Τυνησία, το Μαρόκο και το Ισραήλ.

Με την Τουρκία η τελωνειακή ένωση άρχισε να ισχύει την 1η Ιανουαρίου 1996. Οι διαπραγματεύσεις για αμοιβαίες παραχωρήσεις στο γεωργικό τομέα βρίσκονται εν εξελίξει μετά από την απόφαση του Συμβουλίου σύνδεσης που πραγματοποιήθηκε το Μάρτιο του 1995.

Οι ευρωμεσογειακές συμφωνίες με το Ισραήλ και την Τυνησία υπεγράφησαν το 1995 και με το Μαρόκο το 1996. Οι εν λόγω συμφωνίες περιλαμβάνουν ένα κεφάλαιο για το εμπόριο, με αμοιβαίες παραχωρήσεις στις συναλλαγές γεωργικών προϊόντων. Οι συμφωνίες αυτές βρίσκονται επί του παρόντος στο στάδιο της επικύρωσης και κατά πάσα πιθανότητα θα τεθούν σε ισχύ κατά τις αρχές του 1997. Εντούτοις, το γεωργικό μέρος της συμφωνίας με το Ισραήλ τέθηκε σε ισχύ την 1η Ιανουαρίου 1996 μέσω προσωρινής συμφωνίας που περιελάμβανε μόνο το κεφάλαιο για το εμπόριο. Επίσης, ορισμένες από τις παραχωρήσεις που εγκρίθηκαν για το Μάρτιο και αφορούσαν το γεωργικό τομέα, κατέστησαν λειτουργικές απο την 1η Δεκεμβρίου 1995.

Οσον αφορά την Ιορδανία, την Αίγυπτο και το Λίβανο, διεξάγονται επί του παρόντος διαπραγματεύσεις για τη σύναψη Ευρω-μεσογειακών συμφωνιών, μετά την έγκριση από το Συμβούλιο των οδηγιών των σχετικών με τη διεξαγωγή διαπραγματεύσεων. Οι εν λόγω διαπραγματεύσεις δεν έχουν ολοκληρωθεί ακόμα.

Για την Αλγερία, οι σχετικές με τη διεξαγωγή διαπραγματεύσεων οδηγίες για τη σύναψη ευρω-μεσογειακών συμφωνιών, εγκρίθηκαν από το Συμβούλιο στις 10 Ιουνίου 1996, οι διαπραγματεύσεις όμως δεν έχουν ακόμα αρχίσει.

Σχετικά με τη Νότια Αφρική, οι οδηγίες διαπραγματεύσεων για τη σύναψη συμφωνίας εμπορίου και συνεργασίας, εξεδόθησαν από το Συμβούλιο και οι διαπραγματεύσεις σε εμπορικά θέματα άρχισαν στις 21 Ιουνίου 1996.